Nariadenie Komisie (ES) č. 2555/2000
z 20. novembra 2000,
ktorým sa mení a dopĺňa nariadenie (ES) č. 2461/1999, ustanovujúce podrobné pravidlá na uplatňovanie nariadenia Rady (ES) č. 1251/1999 o využívaní pôdy vyňatej z obrábania na produkciu surovín na výrobu výrobkov v rámci spoločenstva, ktoré nie sú primárne určené na ľudskú a živočíšnu spotrebu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1251/1999 zo 17. mája 1999, zakladajúce systém podpory pre producentov určitých poľnohospodárskych plodín [1], naposledy zmenené a doplnené nariadením (ES) č. 1672/2000 [2], a najmä na jeho článok 9,
keďže:
(1) Sektor ľanu a konope sa nedávno zreformoval. Nariadenie Rady (ES) č. 1673/2000 z 27. júla 2000 o spoločnej organizácii trhu s ľanom a konope pestovanými na vlákno [3] stanovuje spracovateľskú podporu na ľanové a konopné stonky. Tieto dva produkty určené na výrobu vlákna sa taktiež pridali do systému podpory pre producentov určitých poľnohospodárskych plodín, a sú preto oprávnené na podporu na plochu.
(2) Podľa nariadenia Komisie (ES) č. 2461/1999 [4], zmeneného a doplneného nariadením (ES) č. 827/2000 [5], je možné produkovať konopné a ľanové semeno na pôde vyňatej z obrábania za predpokladu, že takéto semeno je určené na iné použitia ako na textílie. Článok 25 uvedeného nariadenia špecifikuje, že suroviny vymenované v prílohe I nie sú oprávnené na žiadnu inú podporu, najmä podľa intervenčných schém určených na stabilizáciu poľnohospodárskych trhov. V prípade konope sú odrody používané na výrobu vlákna také isté ako tie, ktoré sa používajú na iné účely, čo môže spôsobiť problémy počas kontrol zameraných na preverenie súladu s článkom 25 nariadenia (ES) č. 2461/1999. Toto nie je problém v prípade ľanu, pretože odrody sú odlišné. Za týchto okolností konopné semeno by sa malo vylúčiť zo zoznamu surovín, ktoré sa môžu pestovať na pôde vyňatej z obrábania.
(3) Navyše nová schéma pre ľan zahŕňa ľan určený na výrobu vlákna, čo je širší pojem ako vyjadrenie "ľan na textilné použitie" používaný doteraz v nariadení (ES) č. 2461/1999. Terminológia používaná v prílohe I k nariadeniu (ES) č. 2461/1999 by sa preto mala upraviť.
(4) Článok 22 nariadenia (ES) č. 2461/1999 určuje, že suroviny vymenované v prílohe II sa môžu pestovať na pôde vyňatej z obrábania za podmienky, že sú určené na použitie pri výrobe konečných výrobkov vymenovaných v prílohe III.
(5) Príloha II k nariadeniu (ES) č. 2461/1999 stanovuje možnosť pestovania viacročných rastlín, ako sú Miscanthus sinensis, na pôde vyňatej z obrábania. Nové informácie naznačujú, že taká rastlina sa po rozvláknení môže použiť ako podstielka pre kone alebo na sušenie alebo čistenie rastlín, čo je nepotravinové použitie, ktoré spĺňa cieľ nariadenia (ES) č. 2461/1999.
(6) Príloha III k nariadeniu (ES) č. 2461/1999 by sa preto mala zmeniť a doplniť, aby zaviedla nové použitie pre Miscanthus sinensis.
(7) Riadiaci výbor pre obilniny nezaslal stanovisko do časovej lehoty stanovenej svojím predsedom,
PRIJALA TOTO NARIADENIE:
Článok 1
Nariadenie (ES) č. 2461/1999 sa mení a dopĺňa takto:
1. V prílohe I sa opis výrobkov patriacich pod kód KN
ex12040090
nahrádza takto:
"ex12040090 | Ľanové semeno iné ako na siatie, určené však na iné použitia ako na výrobu vlákna" |
2. V prílohe I sa vypúšťa tento kód KN:
"ex12079991 | Konopné semená iné ako na siatie a uvedené v prílohe B k nariadeniu Komisie (EHS) č. 1164/89, určené na iné použitia ako na textílie" |
3. V prílohe III sa vloží za 11. zarážku táto zarážka:
"- Miscanthus sinensis patriaci pod kód KN 06029051, rozvláknený, určený na použitie ako podstielka pre kone, pazderie, prísady na zlepšenie kompostu a podstielka na sušenie a čistenie rastlín,".
Článok 2
Toto nariadenie nadobúda účinnosť na 20. deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. novembra 2000